Pri normirancu je potrebno biti posebej pozoren na povezane osebe, saj se prihodki le-teh seštevajo, kar pa lahko ključno vpliva na prag za izstop iz sistema normiranosti.
Za povezano osebo se v povezavi z normiranci štejejo družinski člani ali katerakoli oseba, ki jo nadzira ali običajno nadzira:
družinski člani: zakonec zavezanca, prednik ali potomec zavezanca ali njegovega zakonca,
zakonec prednika ali potomca zavezanca ali njegovega zakonca,
bratje in sestre oziroma polbratje in polsestre ter posvojenci in posvojitelji,
partner oziroma partnerica, s katero zavezanec živi v registrirani istospolni partnerski skupnosti.
Šteje se, da oseba nadzira drugo osebo, kadar ima lastniški delež ali pravico do lastniškega deleža v višini najmanj 25% v obliki vrednosti vseh deležev ali v obliki glasovalne pravice na podlagi lastniških deležev v konkretni osebi. Za namene določitve nadzora se šteje, da ima določena oseba v lasti vse lastniške deleže, ki jih ima neposredno ali posredno v lasti katerakoli druga oseba, ki je povezana s to določeno osebo (Finančna uprava RS).
Vsak zavezanec ima možnost pojasniti in dokazati, da cilj povezanih osebah ni zloraba instituta normiranosti. V takšnem primeru se prihodki povezanih oseb ne seštevajo.